Document ID: 32006R1281

ΚΑΝΟΝΙΣΜΌΣ (ΕΚ) αριθ. 1281/2006 ΤΗΣ ΕΠΙΤΡΟΠΉΣ
της 28ης Αυγούστου 2006
για την παρέκκλιση, κατά την περίοδο 2005/06, από τις διατάξεις του κανονισμού (ΕΚ) αριθ. 595/2004 που αφορούν την προθεσμία πληρωμής εκ μέρους των αγοραστών και των παραγωγών της εισφοράς για το γάλα και τα γαλακτοκομικά προϊόντα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1788/2003 του Συμβουλίου, της 29ης Σεπτεμβρίου 2003, για τη θέσπιση εισφοράς στον τομέα του γάλακτος και των γαλακτοκομικών προϊόντων (1), και ιδίως το άρθρο 24,
Εκτιμώντας τα ακόλουθα:
(1)
Ο κανονισμός (ΕΚ) αριθ. 595/2004 της Επιτροπής, της 30ής Μαρτίου 2004, που αφορά τους κανόνες εφαρμογής του κανονισμού (ΕΚ) αριθ. 1788/2003 του Συμβουλίου για τη θέσπιση εισφοράς στον τομέα του γάλακτος και των γαλακτοκομικών προϊόντων (2), προβλέπει το χρονοδιάγραμμα και τους όρους είσπραξης της εισφοράς. Το άρθρο 15 παράγραφος 1 του κανονισμού (ΕΚ) αριθ. 595/2004 προβλέπει ότι κάθε χρόνο, πριν από την 1η Σεπτεμβρίου, ο αγοραστής και, στις περιπτώσεις των απευθείας πωλήσεων, ο παραγωγός που οφείλει την εισφορά καταβάλλει στην αρμόδια αρχή το οφειλόμενο ποσό σύμφωνα με τους κανόνες που καθορίζονται από το κράτος μέλος. Στην περίπτωση μη τήρησης της προθεσμίας αυτής οφείλονται τόκοι σύμφωνα με την παράγραφο 2 του εν λόγω άρθρου.
(2)
Προκειμένου να βελτιωθούν οι δημοσιονομικές προβλέψεις και να γίνει πιο ευέλικτη η δημοσιονομική διαχείριση, έχει ξεκινήσει η τροποποίηση του κανονισμού (ΕΚ) αριθ. 1788/2003 με στόχο να παραταθεί η προθεσμία πληρωμής εκ μέρους των κρατών μελών της εισφοράς που προβλέπει το άρθρο 3 παράγραφος 1 του εν λόγω κανονισμού και να μπορέσουν ορισμένα κράτη μέλη να πραγματοποιήσουν την κατανομή των εθνικών ποσοτήτων αναφοράς μεταξύ των απευθείας πωλήσεων και των παραδόσεων όσον αφορά τη δωδεκάμηνη περίοδο 2005/06 κατά την έννοια του άρθρου 1 παράγραφος 1 του εν λόγω κανονισμού. Για να μπορέσουν οι εθνικές διοικήσεις να εφαρμόσουν αποτελεσματικά αυτές τις νέες διατάξεις και για λόγους συνοχής, πρέπει, κατά παρέκκλιση από το άρθρο 15 παράγραφοι 1 και 2 του κανονισμού (ΕΚ) αριθ. 595/04, να παραταθεί επίσης, όσον αφορά την περίοδο 2005/06, η προθεσμία καταβολής των ποσών που οφείλουν οι αγοραστές γάλακτος. Για λόγους διοικητικής διαχείρισης πρέπει να προβλεφθεί διαφορετική προθεσμία για τα κράτη που πρόκειται να προβούν σε κατανομή των εθνικών ποσοτήτων αναφοράς.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του γάλακτος και των γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 15 παράγραφοι 1 και 2 του κανονισμού (ΕΚ) αριθ. 595/2004, τα κράτη μέλη μπορούν να παρατείνουν, όσον αφορά τη δωδεκάμηνη περίοδο 2005/06, την προθεσμία πληρωμής των οφειλόμενων ποσών:
α)
μέχρι την 1η Νοεμβρίου 2006 όσον αφορά τη Δημοκρατία της Τσεχίας, την Εσθονία, την Κύπρο, τη Λεττονία, τη Λιθουανία, την Ουγγαρία, την Πολωνία, τη Σλοβενία και τη Σλοβακία·
β)
μέχρι την 1η Οκτωβρίου 2006 όσον αφορά τα υπόλοιπα κράτη μέλη.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Αυγούστου 2006.

Labels: 17
6
15